Richard Takáč

Ing. Richard Takáč (* 10. máj 1982, Prievidza) je slovenský sociálnodemokratický politik, štátny úradník a podnikateľ, od roku 2020 podpredseda strany SMER-SD. Takáč je od októbra 2023 vo funkcii ministra pôdohospodárstva a rozvoja vidieka SR v štvrtej vláde Roberta Fica. Je tiež bývalým poslancom Trenčianskeho samosprávneho kraja a poslancom mesta Prievidza.
Životopis.
Takáč pochádza z Prievidze, kde tiež absolvoval v rokoch 19962000 Stredné odborné učilište poľnohospodárske. Jeho otec pracoval ako baník, mama ako predavačka. Následne Takáč vyštudoval inžinierske štúdium odboru fytotechnika na Fakulte agrobiológie a potravinových zdrojov Slovenskej poľnohospodárskej univerzity v Nitre.
Počas prvej vlády Smeru s ĽS-HZDS a SNS v rokoch 2006 až 2010 stál na čele prievidzskej pobočky Slovenského pozemkového fondu, pracoval tu do roku 2011. Neskôr začal podnikať s chovateľskými potrebami. V rokoch 20122020 pracoval ako riaditeľ spoločnosti Land Trading SK, v rokoch 20152020 ako riaditeľ spoločnosti SlovSofa, s.r.o.
Politická kariéra.
Komunálna a regionálna politika (20102020).
V roku 2010 bol Takáč v komunálnych voľbách zvolený za mestského poslanca v 4. volebnom obvode v Prievidzi ako nominant strán SMER-SD a SNS.
V roku 2013 kandidoval vo voľbách do VÚC za poslanca Trenčianskeho samosprávneho kraja (TSK) za stranu SMER-SD, bol zvolený s 3 054 hlasmi. V januári 2014 bol vymenovaný za jedného z podpredsedov TSK, tento post zastával do roku 2018. Za prievidzského mestského poslanca bol opätovne zvolený v komunálnych voľbách na jeseň 2014, keď získal ako kandidát SMER-SD 774 hlasov.
V roku 2017 bol vo voľbách do orgánov samosprávnych krajov opätovne zvolený za poslanca Trenčianskeho VÚC. V okrese Prievidza získal ako kandidát strany SMER-SD 5 625 hlasov.
V komunálnych voľbách v novembri 2018 Takáč kandidoval ako kandidát koalície SMER-SD, SNS a Strany zelených na post primátora mesta Prievidza. Zároveň kandidoval opäť aj za mestského poslanca. Vo voľbe primátora skončil na druhom mieste, keď jasne prehral s obhajujúcou primátorkou Katarínou Macháčkovou, získal 3 674 hlasov (23,7 %). Za poslanca však bol opäť zvolený so ziskom 1 081 hlasov.
Celoštátna úroveň (od 2020).
Vo voľbách do Národnej rady Slovenskej republiky v marci 2020 Takáč kandidoval z 34. miesta kandidátky strany SMER-SD. So ziskom 2 217 preferenčných hlasov sa umiestnil v poradí strany na 34. mieste a bol zvolený za poslanca Národnej rady SR. Pôsobil ako člen Výboru NR SR pre pôdohospodárstvo a životné prostredie a Výboru NR SR na preskúmavanie rozhodnutí NBÚ. Na sneme strany SMER-SD 18. júla 2020 bol Takáč zvolený za podpredsedu strany.
V krajských voľbách v roku 2022 Takáč kandidoval za poslanca TSK ako kandidát koalície SMER-SD, HLAS-SD, SNS a SME RODINA, bol zvolený ako 4. v poradí v okrese s 9 189 hlasmi. Súbežne kandidoval tiež v komunálnych voľbách opäť aj na post poslanca mesta Prievidza, kde mandát obhájil ako kandidát SMERu-SD so ziskom 908 hlasov. Mandátov v zastupiteľstvách mesta Prievidza aj Trenčianskeho samosprávneho kraja sa vzdal po menovaní za ministra v októbri 2023, na poste mestského poslanca ho nahradila Janka Muchová, na poste krajského poslanca Dominika Vážna.
V predčasných parlamentných voľbách v septembri 2023 Takáč kandidoval zo 4. miesta kandidátky strany SMER-SD. Získal 68 842 preferenčných hlasov (8. miesto v rámci strany) a bol zvolený za poslanca Národnej rady SR, avšak mandát si neprevzal, keďže bol vymenovaný za člena vlády SR. Od 25. októbra 2023 zastáva vo vláde Roberta Fica funkciu ministra pôdohospodárstva a rozvoja vidieka SR.